**Krocskó Gyula**

**Krocskó Gyula** ([Ungvár](https://hu.wikipedia.org/wiki/Ungv%C3%A1r), [1934](https://hu.wikipedia.org/wiki/1934). [augusztus 9.](https://hu.wikipedia.org/wiki/Augusztus_9.) – [2007](https://hu.wikipedia.org/wiki/2007). [december 1.](https://hu.wikipedia.org/wiki/December_1.)) ukrajnai magyar zoológus, ökológus, egyetemi tanár, az [MTA](https://hu.wikipedia.org/wiki/Magyar_Tudom%C3%A1nyos_Akad%C3%A9mia) tagja.

Életpályája

[1940](https://hu.wikipedia.org/wiki/1940)-ben az Ungvári Magyar Királyi Elemi Iskolában kezdte meg tanulmányait. [1952](https://hu.wikipedia.org/wiki/1952)-ben érettségizett az Ungvári 1. Számú Középiskolában. [1957](https://hu.wikipedia.org/wiki/1957)-ben végezte el az Ungvári Állami Egyetemet mint okleveles "Zoológia, biológia és kémia szakos tanár". Kiváló eredményei miatt Koljusev, az egyetem akkori Állattani Tanszékének vezetője javaslatára vezető laboránsi munkakörben alkalmazzák. [1960](https://hu.wikipedia.org/wiki/1960)-ban jelent meg az első tudományos munkája: Kárpátalja és az Északkeleti-Kárpátok denevéreiről, tekintettel a kihalt fajokra, ásatási maradványok alapján a jelenkori fauna kialakulására címmel. Ukrajnában elsőként elemezte a fajokat populációs szinten, ökológiai megközelítéssel analizálva a fajok térségbeli faji, nemi, korbeli felépítését, napi ciklusát, táplálkozásukat, téli álmukat, vándorlásukat, szaporodásukat és fejlődésüket, fajközi csoportosulásukat, ellenségeiket és élősködőiket, morfo-fiziológiai jelentőségüket. Elkészítette a Kárpátalján honos denevérfajok kataszterét, tekintettel sokévi dinamikájukra. Ezzel jelentősen hozzájárult a denevérek védelméhez. [1962](https://hu.wikipedia.org/wiki/1962)-ben az Ungvári Állami Egyetem Állattani Tanszékének tanársegéde lesz. [1966](https://hu.wikipedia.org/wiki/1966)-tól a Schmalhausen nevét viselő Állattani Intézet aspiránsa Kijevben. [1968](https://hu.wikipedia.org/wiki/1968)-tól az Ungvári Állami Egyetem tanára volt. [1970](https://hu.wikipedia.org/wiki/1970) márciusában sikeresen megvédte kandidátusi disszertációját. Ugyanezen év szeptemberétől már docensként dolgozik. [1989](https://hu.wikipedia.org/wiki/1989)-től az egyetem biológia karának dékánhelyettese. [1992](https://hu.wikipedia.org/wiki/1992)-ben megvédte doktori disszertációját. [1993](https://hu.wikipedia.org/wiki/1993)-ban ugyanitt professzori rangot kapott. [1995](https://hu.wikipedia.org/wiki/1995)-től [2000](https://hu.wikipedia.org/wiki/2000)-ig az Állattani Tanszék vezetője az ungvári egyetemen. Nyugdíjba vonulásáig, [2003](https://hu.wikipedia.org/wiki/2003)-ig, professzorként dolgozott. [2002](https://hu.wikipedia.org/wiki/2002)-től a Magyar Professzorok Világtanácsa oktatói és kutatói tevékenysége elismeréseként a Pro Universitate et Scientia díjjal tüntette ki. [2003](https://hu.wikipedia.org/wiki/2003)-tól haláláig a II. Rákóczi Ferenc Kárpátaljai Magyar Főiskola tanára, a Biológia Tanszék megalapítója, vezetője. [2004](https://hu.wikipedia.org/wiki/2004)-ben az MTA külső tagjává választották. [2006](https://hu.wikipedia.org/wiki/2006)-tól az MTA doktora. [2007](https://hu.wikipedia.org/wiki/2007). [december 1-jén](https://hu.wikipedia.org/wiki/December_1.) hunyt el.

Művei

* Több mint 150 publikációja jelent meg. Társszerzője *Ukrajna Vörös Könyve* 2. kiadásának, 20 tankönyv és módszertani munka szerzője, illetve társszerzője, 150 diplomamunka projektet vezetett, 1 sikeresen megvédett kandidátusi disszertáció konzulense és 5 aspiráns témavezetője volt. Közel 50 éven keresztül tanított.

Forrás: https://hu.wikipedia.org/wiki/Krocskó\_Gyula